《明月篇》
宋代·蒲寿宬

海贾不爱死，适值骊龙眠。
深渊顷刻命，平地千丈川。
丈夫岂无志，固为儿女煎。
彼美头上粲，它人口中涎。
鲛人一滴泪，不肯随漪涟。
眼见悬珠人，明月几缺圆。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。